Australië-gesinstragedie: Agt boeties en sussies vermoorDie eerste polisiebeamptes op die toneel was glo so geskok deur dit wat hulle gesien het, dat hulle gille om ‘n ambulans te ontbied in die straat gehoor kon word. Foto: News Corp Australia ŉ 20-jarige man het Vrydagoggend agt van sy boeties en sussies dood aangetref in hul huis in Cairns in Australië. Die kinders, tussen 18 maande en 15 jaar oud is met ’n mes doodgesteek. ’n Vrou (34), klaarblyklik die kinders se ma, is met ŉ messteek by die oorledenes aangetref en hospitaal toe geneem. Dit is nog nie duidelik of die tweede volwassene wat ook hospitaal toe geneem is, die kinders se stiefpa is nie, berig news.com.au. Die kinders het na berig word by hul stiefpa gewoon. Die polisie het gesê die vrou “werk saam met die polisie” tydens hul ondersoek en is “nie in aanhouding nie”. Die polisie het bevestig geen verdagte word gesoek nie. Volgens News Corp Australia was die eerste polisiebeamptes op die toneel so geskok deur dit wat hulle gesien het, dat hulle gille om ‘n ambulans te ontbied in die straat gehoor kon word. Tony Abbott, eerste minister van Australië, het gesê die gebeure is hartverskeurend, veral vir enige ouer. Bronne: De Standaard, Trouw, news.com.au